Da personalet på den jødiske skole, Carolineskolen, i København mødte i morges, blev de mødt af et nedslående syn.

Ukendte gerningsmænd havde klippet hul i hegnet, smadret vinduer og malet udsagn som "Befri Gaza" på murene.

- Vi har kaldt børnene sammen og orienteret om situationen og sagt, at hvis de er bange, skal de henvende sig til deres lærer, fortæller skoleleder Jan Hansen til DR Nyheder.

Flere forældre holder børn hjemme

Han sendte en besked ud til forældrene i morges, og flere af dem har valgt at holde deres børn hjemme fra børnehave og skole som følge af hærværket.

Carolineskolen, der har cirka 170 børn i skole og ca. 75 børn i børnehave, har meldt hærværket til politiet, der efterforsker sagen som politisk hærværk.

- Sagen er overdraget til Efterforskningsenheden, fordi det ser ud som politisk motiveret hærværk. Om det så er det - det er politiet ved at undersøge, siger Københavns Politi til DR Nyheder.